CELEX: 62014CN0047
Language: el
Date: 2014-01-30 00:00:00
Title: Υπόθεση C-47/14: Αίτηση προδικαστικής αποφάσεως την οποία υπέβαλε το Hoge Raad der Nederlanden (Κάτω Χώρες) στις 30 Ιανουαρίου 2014 — Holterman Ferho Exploitatie BV κ.λπ. κατά F.L.F. Spies von Büllesheim

7.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 102/20
            
         Αίτηση προδικαστικής αποφάσεως την οποία υπέβαλε το Hoge Raad der Nederlanden (Κάτω Χώρες) στις 30 Ιανουαρίου 2014 — Holterman Ferho Exploitatie BV κ.λπ. κατά F.L.F. Spies von Büllesheim
   (Υπόθεση C-47/14)
   2014/C 102/29
   Γλώσσα διαδικασίας: η ολλανδική
   
      Αιτούν δικαστήριο
   
   Hoge Raad der Nederlanden
   
      Διάδικοι στην υπόθεση της κύριας δίκης
   
   
      Αναιρεσείουσες: Holterman Ferho Exploitatie BV, Ferho Bewehrungsstahl GmbH, Ferho Vechta GmbH και Ferho Frankfurt GmbH
   
      Αναιρεσίβλητος: F.L.F. Spies von Büllesheim
   
      Προδικαστικά ερωτήματα
   
   
               1)
            
            
               Έχουν οι διατάξεις του τμήματος 5 του κεφαλαίου ΙΙ (άρθρα 18 έως 21) του κανονισμού (ΕΚ) 44/2001 (1) την έννοια ότι αντιτίθενται στην από τον δικαστή εφαρμογή του άρθρου 5, σημείο 1, στοιχείο α', άλλως του άρθρου 5, σημείο 3, του εν λόγω κανονισμού σε μια περίπτωση όπως η επίμαχη, όπου ο εναγόμενος ενήχθη από εταιρεία όχι μόνο λόγω κακής ασκήσεως των καθηκόντων του, άλλως λόγω παράνομης συμπεριφοράς, υπό την ιδιότητά του ως διαχειριστή της εν λόγω εταιρείας, αλλά και ανεξάρτητα από την ιδιότητα αυτή λόγω δόλου, άλλως ηθελημένης αμέλειας κατά την εκτέλεση της συμβάσεως εργασίας που είχε συνάψει με την εταιρία αυτή;
            
         
               2)
            
            
               
                           (α)
                        
                        
                           Σε περίπτωση που η απάντηση στο πρώτο ερώτημα είναι αρνητική: έχει ο όρος «διαφορές εκ συμβάσεως» που περιλαμβάνεται στο άρθρο 5, σημείο 1, στοιχείο α', του κανονισμού (ΕΚ) 44/2001 την έννοια ότι αφορά επίσης μια περίπτωση όπως η επίμαχη, όπου εταιρεία ενήγαγε ένα άτομο υπό την ιδιότητά του ως διαχειριστή της εταιρείας αυτής λόγω παραβάσεως της [σελ. 19 του πρωτοτύπου] υποχρεώσεως που το άτομο αυτό έχει να ασκεί ορθώς τα κατά το εταιρικό δίκαιο καθήκοντά του;
                        
                     
                           (β)
                        
                        
                           Σε περίπτωση που η απάντηση στο στοιχείο α' του δευτέρου ερωτήματος είναι καταφατική: έχει ο όρος «ο τόπος όπου εκπληρώθηκε ή οφείλει να εκπληρωθεί η παροχή» που περιλαμβάνεται στο άρθρο 5, σημείο 1, στοιχείο α', του κανονισμού (ΕΚ) 44/2001 την έννοια ότι αφορά τον τόπο όπου ο διαχειριστής άσκησε ή έπρεπε να ασκήσει τα κατά το εταιρικό δίκαιο καθήκοντά του, ο οποίος κατά κανόνα είναι ο τόπος στον οποίο η ενδιαφερόμενη εταιρεία έχει την κεντρική της διοίκηση ή την κύρια εγκατάστασή της κατά την έννοια του άρθρου 60, παράγραφος 1, στοιχεία β' και γ', του εν λόγω κανονισμού;
                        
                     
         
               3)
            
            
               
                           (α)
                        
                        
                           Σε περίπτωση που η απάντηση στο πρώτο ερώτημα είναι αρνητική: έχει ο όρος «ενοχές εξ αδικοπραξίας ή οιονεί αδικοπραξίας» που περιλαμβάνεται στο άρθρο 5, σημείο 3, του κανονισμού (ΕΚ) 44/2001 την έννοια ότι αφορά επίσης μια περίπτωση όπως η επίμαχη, όπου εταιρεία ενήγαγε ένα άτομο υπό την ιδιότητά του ως διαχειριστή της εταιρείας αυτής λόγω κακής ασκήσεως των κατά το εταιρικό δίκαιο καθηκόντων του, άλλως λόγω παράνομης συμπεριφοράς;
                        
                     
                           (β)
                        
                        
                           Σε περίπτωση που η απάντηση στο στοιχείο α' του τρίτου ερωτήματος είναι καταφατική: έχει ο όρος «ο τόπος όπου συνέβη ή ενδέχεται να συμβεί το ζημιογόνο γεγονός» που περιλαμβάνεται στο άρθρο 5, σημείο 3, του κανονισμού (ΕΚ) 44/2001 την έννοια ότι αφορά τον τόπο όπου ο διαχειριστής άσκησε ή έπρεπε να ασκήσει τα κατά το εταιρικό δίκαιο καθήκοντά του, ο οποίος κατά κανόνα είναι ο τόπος στον οποίο η ενδιαφερόμενη εταιρεία έχει την κεντρική της διοίκηση ή την κύρια εγκατάστασή της κατά την έννοια του άρθρου 60, παράγραφος 1, στοιχεία β' και γ', του εν λόγω κανονισμού;
                        
                     
         
      (1)  Κανονισμός (ΕΚ) 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (ΕΕ 2001, L 12, σ. 1).